DA-kongres: Ons moet SA’ners verenig, nié verdeel, sê MaimaneMmusi Maimane, leier van die DA, tydens ŉ debat oor die 2017 staatsrede. Mmusi Maimane, leier van die DA, het Saterdag op sy party se federale kongres by die skouterrein in Pretoria-Wes ŉ duidelike skeidslyn getrek tussen sy party se beleid van nie-rassigheid en die rasgebaseerde beleid en aansprake van ander politieke partye. “Wanneer ander politieke partye mense op grond van ras probeer verdeel, moet ons alle Suid-Afrikaners – swart, wit, bruin en Indiër – verenig,” het Maimane aangedring. “Wanneer ander politieke partye probeer om die mure wat in die verlede tussen ons mense was weer te probeer oprig, moet ons as die DA dit afbreek. Wanneer ander partye aanvoer dat net swart mense namens swart mense kan praat en wit mense net namens wit mense, moet ons wys dat ŉ mens namens alle Suid-Afrikaners kan praat.” Maimane het gesê dit is spesifiek vir hom lekker om in Pretoria te wees waar die DA in beheer van die Tshwane-metro is. Hy het voorspel dat volgende jaar se verkiesing baie vuil taktiek van die ANC gaan insluit, maar het bygevoeg die DA moet nie self vuil politiek bedryf nie. “Hoe laer die peil van hul gedrag is, hoe hoër moet ons standaarde wees,” het hy onder groot toejuiging gesê. “Wanneer hulle stemme probeer koop met kospakkies, moet ons die stryd van idees wen met voortreflike logika,” het Maimane gesê. Terwyl hy Afrikaans gepraat het, het hy voorspel dat die DA volgende jaar die provinsiale verkiesings in die Noord-Kaap en Gauteng sal wen. Maimane het die DA opnuut verbind tot liberalisme, en spesifiek Afrika-liberalisme. “Die liberale pad in Afrika is ŉ moeilike pad. Ons kies om weerstand te bied teen diktators en boelies, selfs wanneer dit ons ongewild maak. Ons kies om die vrye uitspreek en ondersteuning van idees te voor te staan, selfs as mense van ons verskil. “Ons kies om die grondwetlike demokrasie te verdedig en uit te bou terwyl sommige ander die grondwet as sondebok vir ons gemeenskap se probleme blameer. Ons is verbind tot gelykheid voor die reg en die vryheid van die individu om bepaal te word deur die gemeenskap, tradisies en gebruike waaruit hulle stam,” het Maimane verklaar. Hy meen net die individu kan bepaal hoe hy of sy gedefinieer wil word. Maimane kies om homself te definieer as ŉ trotse swart Suid-Afrikaner, ŉ trotse Soweto-persoon, ŉ toegewyde Christen en die trotse seun van Xhosa- en Sotho-ouers. Maimane meen liberale mense in Afrika moet nie kleurblind wees nie – hulle moet verstaan hoe kolonialisme en apartheid mense se vryheid vernietig het. “Daar is mense wat beweer ek word deur wit mense beheer. Die waarheid is dat ek nooit swart genoeg sal wees vir hulle nie, want hulle wil nie hê dat swart mense vir hulself moet kan dink nie. Hulle wil hê dat swart mense vasgevang word in raspolitiek want dis hoe die ANC aan bewind bly. “Hulle is bang vir die nuwe generasie swart mense wat anders dink en hul eie toekoms wil bepaal. Hulle is bang vir die Suid-Afrikaners van alle rasse wat saamwerk om arm swart mense te help,” aldus Maimane. Dit is die DA se oortuiging dat armoede die grootste bedreiging is wat verhoed dat mense tot hul volle reg kan kom.